## Zakon o fizioterapeutskoj djelatnosti

### NN 120/2008 (17.10.2008.), Zakon o fizioterapeutskoj djelatnosti

# HRVATSKI SABOR

**3437**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O FIZIOTERAPEUTSKOJ DJELATNOSTI

Proglašavam Zakon o fizioterapeutskoj djelatnosti, kojega je Hrvatski sabor
donio na sjednici 3. listopada 2008. godine.

Klasa: 011-01/08-01/132
Urbroj: 71-05-03/1-08-2
Zagreb, 10. listopada 2008.

Predsjednik
Republike Hrvatske
**Stjepan Mesić**, v. r.

## ZAKON

### O FIZIOTERAPEUTSKOJ DJELATNOSTI

I. OPĆE ODREDBE

Članak 1.

Ovim se Zakonom uređuju sadržaj i način djelovanja, standard obrazovanja, uvjeti
za obavljanje djelatnosti, dužnosti, kontrola kvalitete i stručni nadzor nada
radom fizioterapeuta u Republici Hrvatskoj.
Odredbe ovoga Zakona koje se odnose na fizioterapeute na odgovarajući način se
primjenjuju i na fizioterapeutske tehničare, radne terapeute, masere-kupeljare
koji sudjeluju u procesu fizioterapeutske skrbi pacijenta, uzimajući u obzir
njihov djelokrug rada.

Članak 2.

Fizioterapeuti su zdravstveni radnici i njihova je djelatnost sastavni dio
zdravstvene djelatnosti od javnog interesa za Republiku Hrvatsku, a obavlja se
pod uvjetima i na način propisan ovim Zakonom.
Fizioterapeut prvostupnik jest zdravstveni radnik koji obavlja postupke
fizikalne terapije i upravlja procesom fizikalne terapije.
U fizioterapeutskoj skrbi pacijenata mogu sudjelovati i fizioterapeutski
tehničari, radni terapeuti i maseri-kupeljari, koji su upisani u registar
Hrvatske komore fizioterapeuta.
Fizioterapeutski tehničari i maseri-kupeljari koji sudjeluju u postupku
fizioterapeutske skrbi u fizikalnoj terapiji, obavljaju poslove iz svog
djelokruga rada prema uputama i planu i programu koji izrađuje fizioterapeut.

II. DJELATNOST FIZIOTERAPEUTA

Članak 3.

Djelatnost fizioterapeuta obuhvaća sve postupke, znanja i vještine fizikalne
terapije.
Fizioterapeut u provođenju svoje djelatnosti obvezan je primjenjivati svoje
najbolje stručno znanje, poštujući načela prava pacijenata, etička i stručna
načela koja su u funkciji zaštite zdravlja stanovništva i svakog pacijenta
osobno.
Fizioterapeut je kao profesionalnu tajnu obvezan čuvati sve podatke o
zdravstvenom stanju pacijenta.

Članak 4.

Fizioterapeuti svoju djelatnost provode na svim razinama zdravstvene zaštite
sukladno standardima koje će na prijedlog Hrvatske komore fizioterapeuta
pravilnikom utvrditi ministar nadležan za zdravstvo.
Fizioterapeut, fizioterapeutski tehničar, radni terapeut i mase-kupeljar mogu
svoju djelatnost provoditi i izvan sustava zdravstvene zaštite u okviru
prevencije i promocije zdravlja, pod uvjetima iz članka 15. stavka 1., 2.,
odnosno 3. ovoga Zakona.

Članak 5.

Fizioterapija jest javna djelatnost te podliježe kontroli zadovoljenja standarda
obrazovanja.

Članak 6.

Provođenje fizioterapije mora se temeljiti na potrebama stanovništva, a u skladu
s planom i programom mjera zdravstvene zaštite.

III. OBRAZOVANJE

STANDARD OBRAZOVANJA FIZIOTERAPEUTA

Članak 7.

Temeljno obrazovanje fizioterapeuti stječu završavanjem studija fizioterapije
kojim se osigurava visoka razina obrazovanja sukladno propisima iz područja
visokog obrazovanja.

Članak 8.

Završavanjem studija iz članka 7. ovoga Zakona stječe se pravo na naziv
prvostupnik fizioterapeut.

Članak 9.

Nadzor nad radom fizioterapeuta-pripravnika može provoditi samo fizioterapeut
koji ima odobrenje za samostalan rad.

DODATNO USAVRŠAVANJE FIZIOTERAPEUTA

Članak 10.

Dodatno usavršavanje fizioterapeuta provodi se u slučaju kada opseg i složenost
poslova i očekivanih rezultata zahtijevaju dodatnu edukaciju iz određenoga
područja zdravstvene zaštite.
Dodatno usavršavanje provodi se u svrhu poboljšanja kvalitete i učinkovitosti
rada fizioterapeuta.

Članak 11.

Povećana ili promijenjena složenost poslova utvrđuje se na temelju sadržaja i
vrste postupaka i vještina koji se očekuju od fizioterapeuta na pojedinim
razinama zdravstvene zaštite, a vezani su za promijenjene potrebe stanovništva i
pacijenata za fizioterapeutskom skrbi, nova znanstvena saznanja te nove
dijagnostičke i terapijske postupke.
Potrebu, sadržaj i duljinu trajanja programa dodatnog usavršavanja
fizioterapeuta utvrđuje općim aktom Hrvatska komora fizioterapeuta.

Članak 12.

Dodatno usavršavanje fizioterapeuta može se provoditi u visokim učilištima,
zdravstvenim ustanovama i drugim pravnim osobama sukladno Statutu Hrvatske
komore fizioterapeuta.

TRAJNO STRUČNO USAVRŠAVANJE

Članak 13.

Fizioterapeuti, fizioterapeutski tehničari, radni terapeuti i maseri-kupeljari u
fizikalnoj terapiji obvezni su stalno obnavljati stečena znanja i usvajati nova
znanja u skladu s najnovijim dostignućima i saznanjima iz područja
fizioterapeutske skrbi.
Trajno stručno usavršavanje provodi se sudjelovanjem na stručnim seminarima,
tečajevima i stručnim skupovima.
Sadržaj, rokove i postupak trajnoga stručnog usavršavanja i provjere stručnosti
fizioterapeuta, fizioterapeutskih tehničara, radnih terapeuta i masera-kupeljara
u fizikalnoj terapiji općim aktom propisuje Hrvatska komora fizioterapeuta.

IV. UVJETI ZA OBAVLJANJE FIZIOTERAPEUTSKE DJELATNOSTI

Članak 14.

Pravo na obavljanje fizioterapeutske djelatnosti ima fizioterapeut koji je
upisan u registar fizioterapeuta pri Hrvatskoj komori fizioterapeuta i ima
odobrenje za samostalan rad.
Pravo na upis u registar fizioterapeuta ima fizioterapeut koji je obavio
pripravnički staž i položio stručni ispit.
Uvjeti obavljenog pripravničkog staža i položenoga stručnog ispita iz stavka 2.
ovoga članka ne odnose se na državljane država članica Europske unije.
Na sadržaj, duljinu trajanja pripravničkoga staža i način polaganja stručnoga
ispita za fizioterapeute primjenjuju se odredbe Zakona o zdravstvenoj zaštiti i
provedbenih propisa donesenih na temelju toga Zakona.

Članak 15.

Pravo na samostalan rad ima fizioterapeut i to za obavljanje poslova
fizioterapije za koje mu je dano odobrenje za samostalan rad.
Radni terapeut koji sudjeluje u postupku fizioterapijske skrbi ima pravo na
samostalan rad i to za obavljanje poslova fizioterapije, za koje mu je dano
odobrenje za samostalan rad.
Fizioterapeutski tehničar i maser-kupeljar imaju pravo na samostalan rad i to za
obavljanje poslova fizioterapije za koje im je dano odobrenje za samostalan rad.
Odobrenje za samostalan rad iz stavka 1., 2. i 3. ovoga članka jest javna
isprava koje daje, odnosno uskraćuje upravnim aktom tijelo određeno Statutom
Hrvatske komore fizioterapeuta.
Protiv upravnog akta iz stavka 4. ovoga članka nije dopuštena žalba, već se može
pokrenuti upravni spor.
Odobrenje za samostalan rad fizioterapeuta, fizioterapeutskog tehničara, radnog
terapeuta i masera-kupeljara u fizikalnoj terapiji obnavlja se svakih šest
godina.
Uvjete, način i postupak davanja, obnavljanja i oduzimanja odobrenja za
samostalan rad fizioterapeuta, fizioterapeutskog tehničara, radnog terapeuta i
masera-kupeljara u fizikalnoj terapiji propisuje općim aktom Hrvatska komora
fizioterapeuta.

V. DUŽNOSTI FIZIOTERAPEUTA

Članak 16.

Fizioterapeut je dužan uzeti u fizioterapeutski postupak pacijenta po indikaciji
za fizikalnu terapiju od strane liječnika i izraditi plan i program fizikalne
terapije sukladno uputnoj liječničkoj dijagnozi.
Dužnosti fizioterapeuta su:
– provedba fizioterapeutskih postupaka po utvrđenim programima, pravilima i
protokolima u timskom radu,
– primjena znanstveno vrednovanih metoda i tehnika glede uspješnosti, trajne i
sigurne uporabe bazirane na dokazima iz područja fizioterapije,
– primjena metoda rješavanja problema u provedbi fizioterapeutskih postupaka
koje zahtijevaju vještinu analitičko-kritičkog pristupa,
– stalna konzultacija s liječnikom koji vodi i nadzire stanje pacijenta,
– suradnja sa svim članovima tima i suradnicima,
– vođenje točne, iscrpne i datirane medicinske dokumentacije sukladno
usuglašenim standardima na europskoj razini, kojom se evidentiraju svi provedeni
postupci i koja u svakom trenutku može pružiti dostatne podatke o stanju
pacijenta u svim fazama fizikalne terapije,
– savjesno postupanje u radu,
– čuvanje profesionalne tajne,
– poznavanje i poštivanje prava pacijenata,
– poštivanje kodeksa fizioterapeutske etike i deontologije,
– poštivanje vjerskih načela pacijenata,
– ekonomično, efikasno i učinkovito korištenje pribora i opreme,
– djelovanje u interesu pacijenata.
Fizioterapeuti su odgovorni:
– za istinitost evidentiranih podataka,
– za sigurnost pacijenta za vrijeme obavljanja dužnosti,
– za preuzete lijekove i opremu kojom se služi za vrijeme obavljanja
djelatnosti.
Opće dužnosti i odgovornosti za fizioterapeutskog tehničara, radnog terapeuta i
masera-kupeljara koji pružaju usluge u fizikalnoj terapiji propisat će općim
aktom Hrvatska komora fizioterapeuta.

Članak 17.

Fizioterapeut je dužan evidentirati sve provedene postupke u fizioterapeutskom
kartonu za svakoga pojedinog pacijenta na svim razinama zdravstvene zaštite.
Obvezan sadržaj fizioterapeutskog kartona jest:
– početna procjena i dokumentacija za svakog pacijenta,
– cilj terapije,
– plan terapije/poduzetog postupka,
– periodična reevaluacija i njezino dokumentiranje za svakog pacijenta,
– dokumentirano otpuštanje pacijenata koji uključuje odgovor prema
fizioterapeutskom postupku u vrijeme otpuštanja,
– datum i vrijeme pružene usluge i potpis fizioterapeuta.
Dodatni funkcionalni testovi i mjerenja moraju biti u prilogu fizioterapeutskog
kartona.
Detaljan sadržaj fizioterapeutskog kartona utvrdit će općim aktom Hrvatska
komora fizioterapeuta.

TEŽE POVREDE RADNE DUŽNOSTI

Članak 18.

Fizioterapeut čini težu povredu radne dužnosti:
– ako odbije pružiti pacijentu fizioterapeutsku skrb po uputi liječnika za
fizikalnu terapiju,
– ako netočno i nepravilno primijeni fizioterapeutske postupke,
– ako ne obavijesti liječnika o pogoršanju stanja pacijenta tijekom
fizioterapeutskog postupka,
– ako ne uputi pacijenta liječniku, kad u okviru fizioterapeutskog postupka
ustanovi nalaz koji nije unutar djelokruga fizioterapeutovog znanja,
– kada zbog nemara ili neznanja nepravilnim postupanjem nanese štetu po zdravlje
pacijenta,
– kada primjenjuje metode i tehnike koje nisu u djelokrugu opisa poslova njegova
rada,
– ako svojim ponašanjem povrijedi čast i ugled svoje profesije,
– kada povrijedi odredbe ovoga Zakona,
– kada povrijedi kodeks fizioterapeutske etike i deontologije.
Hrvatska komora fizioterapeuta općim aktom utvrdit će povrede radnih dužnosti te
disciplinsku odgovornost za fizioterapeutskog tehničara, radnog terapeuta i
masera-kupeljara koji pružaju usluge u fizikalnoj terapiji.

IZUZETAK OD ODGOVORNOSTI FIZIOTERAPEUTA

Članak 19.

Fizioterapeut nije odgovoran ako pacijent svjesno odbija sudjelovanje u
fizioterapeutskom postupku.
Fizioterapeut nije odgovoran za neprovedeni postupak u slučaju kada unatoč
primjeni najboljeg znanja, poslodavac nije osigurao tehničku opremu, ordinirane
lijekove, sredstva i minimalno potreban pribor.

Članak 20.

Fizioterapeuti, fizioterapeutski tehničari, radni terapeuti i maseri-kupeljari
odgovaraju za lakše i teže povrede radnih dužnosti pred disciplinskim tijelima
Hrvatske komore fizioterapeuta.
Disciplinske mjere za lakše i teže povrede radnih dužnosti utvrđuje općim aktom
Hrvatska komora fizioterapeuta.

VI. KONTROLA KVALITETE

Članak 21.

Kontrolu kvalitete provođenja fizioterapeutske djelatnosti provodi za to posebno
educiran fizioterapeut kojeg imenuje poslodavac u suradnji s ministarstvom
nadležnim za zdravstvo i Hrvatskom komorom fizioterapeuta.
Kontrola kvalitete rada fizioterapeuta naročito obuhvaća: plan fizioterapeutske
skrbi, provođenje fizioterapeutskih postupaka, rezultate fizioterapeutske skrbi
i njezin utjecaj na zdravstveni status bolesnika.

VII. PRIVATNA PRAKSA

Članak 22.

Privatnu praksu može obavljati samo fizioterapeut sa završenim studijem
fizioterapije koji ima odobrenje za samostalan rad izdano od Hrvatske komore
fizioterapeuta.
Na postupak osnivanja, privremene obustave i prestanka rada privatne prakse
fizioterapeuta primjenjuju se odredbe Zakona o zdravstvenoj zaštiti.

VIII. HRVATSKA KOMORA FIZIOTERAPEUTA

Članak 23.

Hrvatska komora fizioterapeuta (u daljnjem tekstu: Komora) jest samostalna i
neovisna strukovna organizacija sa svojstvom pravne osobe i javnim ovlastima.
Komora predstavlja i zastupa interese fizioterapeuta, fizioterapeutskih
tehničara, radnih terapeuta i masera-kupeljara koji obavljaju poslove u
fizikalnoj terapiji na području Republike Hrvatske.
Komora ima svoj grb, znak, pečat i žigove.
Sjedište Komore je u Zagrebu.

Članak 24.

Fizioterapeuti se obvezno učlanjuju u Komoru.
Fizioterapeutski tehničari, radni terapeuti i maseri-kupeljari koji sudjeluju u
postupku fizioterapeutske skrbi obvezno se učlanjuju u Komoru.

Članak 25.

Komora obavlja sljedeće javne ovlasti:
– vodi registar svojih članova,
– izdaje, obnavlja i oduzima odobrenje za samostalan rad,
– obavlja stručni nadzor nad radom fizioterapeuta, fizioterapeutskih tehničara,
radnih terapeuta i masera-kupeljara koji obavljaju poslove u fizikalnoj
terapiji.
Način i uvjete pod kojima se obavlja stručni nadzor iz stavka 1. podstavka 3.
ovoga članka propisuje općim aktom Komora uz suglasnost ministra nadležnog za
zdravstvo.

Članak 26.

Pored javnih ovlasti iz članka 25. ovoga Zakona Komora obavlja i sljedeće
poslove:
1. donosi kodeks fizioterapeutske etike i deontologije,
2. surađuje s ministarstvom nadležnim za zdravstvo na svim područjima od
interesa za fizioterapeute te daje stručna mišljenja i sudjeluje kod pripreme
propisa iz područja fizioterapeutske djelatnosti,
3. donosi sadržaj fizioterapeutskih smjernica za plan i provođenje
fizioterapeutske skrbi,
4. predlaže ministru nadležnom za zdravstvo standarde i normative za djelatnost
fizioterapeuta,
5. utvrđuje potrebu, sadržaj i duljinu trajanja programa dodatnog usavršavanja
fizioterapeuta,
6. donosi opći akt kojim se utvrđuju sadržaji, rokovi i postupak trajnoga
stručnog usavršavanja i provjere stručnosti fizioterapeuta, fizioterapeutskih
tehničara, radnih terapeuta i masera-kupeljara,
7. organizira trajno stručno usavršavanje za fizioterapeute, fizioterapeutske
tehničare, radne terapeute i masere-kupeljare i provodi provjeru stručnosti,
8. propisuje način oglašavanja i način isticanja naziva privatne prakse,
9. utvrđuje najniže cijene za pojedine poslove iz fizioterapeutske djelatnosti
izvan osnovne mreže zdravstvene djelatnosti, utvrđuje cijene za pojedine poslove
iz fizioterapeutske djelatnosti iz opsega dobrovoljnoga zdravstvenog osiguranja,
10. obavlja stručni nadzor nad radom fizioterapeuta, fizioterapeutskih
tehničara, radnih terapeuta i masera-kupeljara koji sudjeluju u pružanju usluga
u fizikalnoj terapiji,
11. utvrđuje povrede radnih dužnosti fizioterapeuta, fizioterapeutskih
tehničara, radnih terapeuta i masera-kupeljara,
12. utvrđuje disciplinske mjere za lakše i teže povrede radne dužnosti
fizioterapeuta, fizioterapeutskih tehničara, radnih terapeuta i masera-kupeljara
koji sudjeluju u pružanju usluga u fizioterapeutskoj skrbi,
13. provodi disciplinski postupak i izriče disciplinske mjere za povrede
dužnosti fizioterapeuta, fizioterapeutskih tehničara, radnih terapeuta i masera-kupeljara
koji sudjeluju u pružanju usluga u fizioterapeutskoj skrbi,
14. surađuje sa zdravstvenom inspekcijom ministarstva nadležnog za zdravstvo,
15. koordinira odnose među članovima te aktivno sudjeluje u rješavanju
eventualno nastalih sporova,
16. surađuje sa Svjetskom zdravstvenom organizacijom, Svjetskom konfederacijom
za fizioterapiju i drugim međunarodnim organizacijama od interesa za
fizioterapiju,
17. obavlja i druge poslove određene ovim Zakonom, Statutom i drugim propisima
Komore.

Članak 27.

Komora ima Statut.
Statut je temeljni opći akt komore koji donosi Skupština Komore.
Na Statut Komore suglasnost daje ministar nadležan za zdravstvo.
Statut Komore mora sadržavati odredbe o: nazivu i sjedištu, području na kojem
Komora djeluje, unutarnjem ustrojstvu, tijelima Komore, njihovom sastavu,
ovlastima, načinu odlučivanja, uvjetima i načinu izbora i opoziva, trajanju
mandata te odgovornosti članova, imovini i raspolaganju s mogućom dobiti, načinu
stjecanja imovine, ostvarivanju javnosti rada Komore, članstvu i članarini,
pravima, obvezama i disciplinskoj odgovornosti članova, prestanku rada Komore te
postupku s imovinom u slučaju prestanka rada Komore.

Članak 28.

Osnivač Komore je Ministarstvo zdravstva i socijalne skrbi, Hrvatska udruga
fizioterapeuta i Hrvatski zbor fizioterapeuta.

Članak 29.

Nadzor nad zakonitošću rada Komore u obavljanju njezinih javnih ovlasti provodi
ministarstvo nadležno za zdravstvo.
U provođenju nadzora iz stavka 1. ovoga članka ministarstvo nadležno za
zdravstvo može od Komore tražiti odgovarajuća izvješća i podatke.
Izvješća i podatke iz stavka 2. ovoga članka Komora je obvezna dostaviti
ministru nadležnom za zdravstvo u roku od 30 dana ili u istom roku izvijestiti o
razlozima zbog kojih ih nije u mogućnosti dostaviti.
Komora je obvezna ministru nadležnom za zdravstvo podnijeti godišnje izvješće o
radu do 1. ožujka iduće godine, za prethodnu godinu.

Članak 30.

Komora obavješćuje ministarstvo nadležno za zdravstvo, druga tijela državne
uprave te nadležna tijela jedinica lokalne i područne (regionalne) samouprave,
samoinicijativno ili na njihov zahtjev o stanju i problemima u fizioterapeutskoj
struci i o mjerama koje bi trebalo poduzeti radi unapređenja struke
fizioterapeuta te radi unapređenja zdravstvene zaštite građana.
Komora surađuje s državnim tijelima i tijelima lokalne i područne (regionalne)
samouprave u rješavanju problema u fizioterapeutskoj struci.
Komora odlučuje o suradnji s drugim komorama zdravstvenih radnika u Republici
Hrvatskoj, kao i s komorama fizioterapeuta drugih država.

Članak 31.

Za ostvarivanje svojih ciljeva i izvršavanje zadaća Komora stječe sredstva:
– od upisnine,
– od članarine,
– iz drugih prihoda ostvarenih djelatnošću Komore.
Iz državnog proračuna Republike Hrvatske osiguravaju se sredstva za izvršavanje
poslova iz članka 25. stavka 1. podstavka 3. ovoga Zakona koje Komora obavlja na
temelju javnih ovlasti.

IX. KAZNENE ODREDBE

Članak 32.

Novčanom kaznom u iznosu od 3.000,00 do 10.000,00 kuna kaznit će se za prekršaj
fizioterapeut, fizioterapeutski tehničar, radni terapeut i maser-kupeljar ako:
1. ne ispuni obvezu čuvanja profesionalne tajne (članak 3. stavak 3.),
2. provodi fizioterapeutsku djelatnost, a nije upisan u registar (članak 2.
stavak 3. i članak 14. stavak 1.),
3. obavlja samostalan rad bez odobrenja za samostalan rad (članak 15. stavak 1.,
2. i 3.),
4. onemogući ili ometa provođenje stručnog nadzora (članak 25. stavak 1.
podstavak 3.),
5. ne otkloni nedostatke utvrđene stručnim nadzorom.

X. PRIJELAZNE I ZAVRŠNE ODREDBE

Članak 33.

Ministarstvo zdravstva i socijalne skrbi, Hrvatska udruga fizioterapeuta i
Hrvatski zbor fizioterapeuta osnovat će Komoru u roku od šest mjeseci od dana
stupanja na snagu ovoga Zakona.
Ministar nadležan za zdravstvo će u suradnji s Hrvatskom udrugom fizioterapeuta
u roku od tri mjeseca od dana stupanja na snagu ovoga Zakona imenovati osnivački
odbor Hrvatske komore fizioterapeuta.
Komora je obvezna u roku od šest mjeseci od dana osnivanja donijeti opće akte
propisane ovim Zakonom i Statutom Komore.

Članak 34.

Propise za čije je donošenje ovlašten ovim Zakonom ministar nadležan za
zdravstvo donijet će u roku od šest mjeseci od dana stupanja na snagu ovoga
Zakona.

Članak 35.

Viši fizioterapeuti koji na dan stupanja na snagu ovoga Zakona obavljaju
djelatnost u fizikalnoj terapiji, a koji obavljaju rad po do sada važećim
propisima mogu i dalje obavljati tu djelatnost pod uvjetom da u roku od dvije
godine steknu odobrenje za samostalan rad sukladno ovome Zakonu.
Fizioterapeutski tehničari, radni terapeuti i maseri-kupeljari koji na dan
stupanja na snagu ovoga Zakona obavljaju djelatnost u fizikalnoj terapiji, a
koji obavljaju rad po do sada važećim propisima mogu i dalje obavljati tu
djelatnost pod uvjetom da u roku od dvije godine steknu odobrenje za samostalan
rad sukladno ovome Zakonu.

Članak 36.

Ovaj Zakon stupa na snagu osmoga dana od dana objave u »Narodnim novinama«, osim
članka 14. stavka 3. ovoga Zakona koji stupa na snagu na dan prijama Republike
Hrvatske u Europsku uniju.

Klasa: 500-01/08-01/09
Zagreb, 3. listopada 2008.

HRVATSKI SABOR
Predsjednik
Hrvatskoga sabora
**Luka Bebić**, v. r.

Odluka, NN 120/2008-3437
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)